《移居（一作《病起移居王元美小祗园》）》
明代·吴孺子

宿愁未许抛衾枕，抱病移居江上村。
忙里提携知药饵，闲来点检失琴尊。
南檐爱月先安榻，北牖嫌风即闭轩。
且是主人能好客，黄鱼白饭早过门。

作者简介：浙江兰溪人，一作金华人，字少君，号破瓢道人、嫩和尚、玄铁、元道人、赤松山道人。家本富有，中年妻死，弃其产，购法书名画，游江湖间。好《离骚》、《老》、《庄》，长于鉴别古物。工诗，善画鸡鹜水鸟。后居僧寺，隆庆末卒。